
			Pågripelsen

			Tåka drev forbi i løsrevne flak, urolig og skiftende. Havet beveget seg knapt, bare en jevn gynging som sendte svake klunk inn mot svaberget. Yr la seg som et vått slør over steinene og gjorde dem glatte.

			William Wisting stanset ved en steinhelle, hevet blikket og la hånden på våpenhylsteret i siden. 

			Hammer kom opp på siden av ham. De ble stående og orientere seg. Wisting lot øynene gli over området foran seg, lette etter den minste bevegelse. Ingenting. Bare skyggene og tåka som svevde mens bølgene skvulpet i bakgrunnen. En jevn puls i natta. Alt annet var stillhet. En stillhet som fikk huden til å nuppe seg og gjorde sansene skjerpet.

			Wisting trakk pusten dypt inn. Lukta av sjø og rå tang slo kaldt inn i neseborene. Det stakk svakt, nesten metallisk, langt bak i bihulene. De små musklene rundt neserota strammet seg umerkelig, mens spenningen bredte seg nedover, helt til brystet.

			Et sted til venstre for dem slo det i en bildør.

			Hammer pekte ut retningen lyden hadde kommet fra. Wisting nikket, et knapt rykk med hodet. Langsomt slapp han pusten ut og smøg seg framover. Støvlene forflyttet seg nesten lydløst mot svaberget.

			Etter hvert som de nærmet seg, hørte de en jevn, lav motorlyd. Lyden av en bil på tomgang.

			Wisting beveget seg opp mot en liten fjellknaus og lot seg synke ned i knestående like under toppen. Han løftet hånden og ga signal til Hammer om å gjøre det samme.

			De la seg flatt mot det glatte fjellet og kikket over kanten. Bilen sto med frontlysene på, lyskjeglene skar gjennom tåkesløret og brøt opp mørket.

			Et naust lå delvis opplyst, med noen krabbeteiner stablet inntil veggen. Fra naustet strakte en brygge seg ut i vannet, plankene mørke av fukt og tidens tann, nesten svarte av det rå klimaet. En fortøyd båt duppet sakte i takt med vannets bevegelser.

			Bilen var tom. Passasjerdøra sto åpen. Utenfor lå det en bylt i grusen, mørk og uformelig, som om noe hadde falt ut. Motoren surret jevnt, lyden lå lavt og konstant, en monoton vibrasjon i den tette stillheten.

			Wisting smalnet øynene og gransket området rundt bilen. Naustet sto mørkt og stille, ingen skygger beveget seg innenfor lyskjeglene. Han lot blikket gli langs bryggekanten, over den duppende båten og videre mot svaberget som omkranset stedet. Ingen mennesker. Ingen tegn til liv.

			Et vindkast feide gjennom området, kaldt og plutselig, og fikk det til å rasle i et løvtre. Vissent løv løsnet fra greinene og ble dratt ut i mørket.

			Den kjølige lufta strøk mot huden. Wisting kjente tyngden av spenning bre seg over skuldrene. Han presset seg litt nærmere kanten. Fortsatt ingen bevegelser, ingen lyder, annet enn fra bilen og den svake klukkingen fra vannet.

			Wisting førte hånden mot våpenhylsteret og lukket fingrene rundt pistolgrepet.

			«Vi går ned», hvisket han, stemmen knapt høyere enn pusten.

			De lot bilen og naustet forsvinne ut av syne mens de beveget seg rundt fjellknausen for å komme opp bak bilen. Støvlene knaste lett mot grusen. Greiner strakte seg inn i den smale veien. Regnet hadde gått fra å være en yrende dis til å samle seg i tyngre dråper som trommet mot løvet rundt dem.

			De rundet en sving og ble stående i det ene hjulsporet. Bilen sto på samme sted, ensom i det grå været. Fra posisjonen deres kunne de se at døra til naustet sto åpen.

			En stump lyd brøt stillheten – et kort dunk fra innsiden. Den kom igjen, fulgt av en slepende skrapelyd, som om noe ble dratt over gulvet. De stirret mot åpningen, men fra der de sto, var det umulig å se inn.

			Wisting dro hånden over det fuktige ansiktet, kjente hvordan regnvannet rant fra hårfestet og ned i nakken.

			De beveget seg forsiktig mot bilen. Wisting var først framme og la hånden på bakskjermen for å støtte seg mens han kikket rundt kjøretøyet.

			En lyd slapp ut av ham, pusten stoppet opp.

			Rett utenfor den åpne passasjerdøra lå en svart plastsekk. Fra åpningen stakk det ut en arm, blek og livløs. Hånden var vendt oppover, fingrene sprikte stivt, låst i en siste, desperat bevegelse.

			Wisting trakk våpenet, kikket bort mot naustet. Som på signal dukket en mann opp i døråpningen. Erik Kaplin.

			Wisting hevet våpenet mot ham, fylte stemmen med autoritet og ropte navnet hans.

			«Politi! Stå i ro!»

			Kaplin tok et skritt bakover, mot skyggene fra naustet. Hendene hans var tomme, men kroppsspråket avslørte en mann som vurderte flukt.

			Hammer beveget seg ut fra dekningen, gikk mot ham med rettet våpen.

			Kaplin kastet seg inn i naustet.

			Hammer bannet. Wisting rykket fram.

			«Kaplin!»

			Fra innsiden hørtes lyden av noe som falt i gulvet. Et øyeblikk senere kom Kaplin til syne igjen med en tung øks i hendene. Bladet glinset i lyset fra bilen. 

			«Legg den fra deg, Kaplin!» kommanderte Wisting.

			Stemmen var hard, men Kaplin svarte ikke. I stedet hevet han øksa, holdt den med begge hender på skrå foran brystet og tok et skritt mot dem.

			Hammer trakk seg ut til siden.

			«Slipp øksa!» ropte han.

			Kaplin skiftet grep. Han svingte øksa foran seg, som for å teste avstanden. Munnen hans var åpen. Han snerret noe som ikke var hørbart. Så brøt han fram med et brøl og stormet mot Wisting.

			Wisting skvatt til siden, ble ustø på den løse grusen, men klarte å holde seg på beina.

			Kaplins slag traff lufta og dro kroppen hans ut av balanse. Hammer grep sjansen og rykket fram.

			«Slipp øksa!»

			Det kom et nytt utrop fra Kaplin. Han vred seg rundt, løftet øksa igjen og svingte den mot Hammer. Før han rakk å fullføre bevegelsen, kastet Wisting seg fram. Skulderen hans traff Kaplin hardt i siden, og de veltet inn i stabelen med krabbeteiner. Teinene raste sammen rundt dem, før begge gikk i bakken og øksa forsvant ut av Kaplins hender.

			Wisting fikk tak i den ene armen hans og vred den bak på ryggen. Kaplin vred seg i desperate forsøk på å komme løs, men ble liggende flatt på bakken, kroppen hans i konstant, hektisk bevegelse.

			Hammer hylstret våpenet, satte knærne i nakken hans og fikk tak i den andre armen, presset den opp mot skulderbladene. 

			Kaplin frådet mens han vred seg og knurret. Spyttet rant i små striper nedover haka.

			Wisting fikk våpenet på plass i hylsteret og trakk fram håndjernene. Kaplin skrek da han strammet dem rundt håndleddene, men stilnet raskt. 

			Hammer reiste seg, tok et skritt tilbake. Wisting gjorde det samme. Kaplin pustet raskt, brystkassen hevet og senket seg i tunge tak. Ansiktet hans var vendt til siden, regnvannet samlet seg ved neseroten.

			 Wisting dro hånden gjennom håret, møtte blikket til Hammer og nikket kort.

			Det var over.

			Telefonen ringte. Wisting la fra seg pennen, kastet et blikk på displayet og nølte et sekund. Nummeret var ikke lagret, men det var noe kjent med det.

			Han svarte slik han alltid gjorde.

			«Det er Wisting.»

			«Morten Helland her», sa mannen i andre enden. «Ringerike fengsel.»

			Wisting kjente det vekke en uro i bakhodet. Han kunne ikke huske sist gang han var blitt oppringt av fengselsdirektøren.

			«Hva kan jeg hjelpe deg med?» spurte han.

			«Det har oppstått en litt uheldig situasjon», sa Helland.

			Wisting kjente hvordan uroen rørte på seg.

			«Erik Kaplin løslates i morgen.»

			Wisting skjøv ut kontorstolen og åpnet den nederste skrivebordsskuffen.

			«Jeg trodde det først var om to uker», sa han og plukket opp en mappe med gummistrikk rundt. «Hva har endret seg?»

			Helland nølte et øyeblikk, som om han vurderte hvordan han skulle forklare uten å gjøre det mer komplisert enn nødvendig.

			«Det handler om en feil i soningstidsberegningen», sa Helland. «En regnefeil, rett og slett. Kaplin har sittet her i tjue år, men det har aldri blitt tatt hensyn til fradraget for isolasjonstiden i varetekt. Advokaten hans påpekte det for noen uker siden, og etter å ha gjennomgått saken måtte vi gi ham medhold. Isolasjon gir ekstra fradrag i soningen, som en kompensasjon for den belastningen det innebærer. Da vi korrigerte beregningene, kom vi fram til at løslatelse er allerede i morgen.»

			Wisting knep leppene sammen og trakk strikken av mappen han hadde hentet fram.

			«Dere skulle selvsagt fått beskjed tidligere», fortsatte Helland. «Men nå er det som det er.»

			«Jeg skjønner», svarte Wisting. «Er de pårørende varslet?»

			«Ja», bekreftet Helland. «De fikk forklart situasjonen for en time siden.»

			Han lagde en liten pause.

			«Varsler du vitnene og dine egne?»

			Wisting åpnet mappen. Øverst lå et bilde av Kaplin, tatt for mange år siden. Ansiktet var kantete og stramt, øynene små og mørke.

			«Jeg skal gi dem beskjed», sa han. «Når i morgen slipper dere ham?»

			«Klokka tolv.»

			Wisting noterte på innsiden av mappeomslaget.

			«Hvor skal han bo?»

			«Det han har oppgitt, er morens adresse», svarte Helland. «Jahrehagen i Stavern. Hun er 76 nå.»

			«Vet dere noe mer om planene hans?»

			«Det er avtalt et møte med NAV i neste uke. Torsdag 21. oktober klokka ti.»

			«Hvem har besøkt ham?»

			«Advokaten har vært her en gang, ellers er det bare ett navn det siste året. Aslak Tangen. Sist var rett før sommeren.»

			«Hva med samtaler?»

			«De samme to, i tillegg til moren», svarte Helland. «Han ringte Aslak Tangen i formiddag, rett etter at han fikk beskjed om løslatelsen.»

			Wisting strøk tommelen langs kanten av skrivebordet.

			«Hvordan har han vært i det siste?»

			«Betjentene beskriver ham som uforandret», svarte Helland. «Han holder seg for seg selv, snakker lite, og når han først sier noe, er han som regel kort og tverr. Det har ikke vært noen episoder den siste tiden, men han har en ganske omfattende historikk med voldelige utbrudd både mot medfanger og betjenter. Ingen vet helt hvor de har ham, og de fleste holder avstand.»

			Wisting nikket kort.

			«Jeg forstår», sa han.

			«Beklager igjen at dette kommer så brått på», avsluttet Helland.

			«Takk for at du ringte», svarte Wisting. «Jeg tar det herfra.»

			Han trykket bort samtalen og skjøv bildet av Erik Kaplin til side. Under det lå Listen. Øverst sto hans eget navn, etterfulgt av politikollegaen Nils Hammer, Hanna Berget, Katinka Holtz, Oliver Werm og Jan Gunnar Vik.

			Hanna Berget var statsadvokaten som hadde ført saken mot ham. Katinka Holtz var hun som hadde angitt ham for tjue år siden. Oliver Werm og Jan Gunnar Vik var to andre fra vennekretsen hans som hadde vitnet mot ham i retten.

			Listen hadde hengt på veggen i cella til Kaplin. For fire år siden hadde han ført opp datoen Katinka Holtz døde av en overdose, og satt en strek over navnet hennes.

			Til betjentene hadde Kaplin gitt utrykk for at det var snakk om en dødsliste. Wisting fikk beskjed så snart fengselet oppfattet alvoret. Ifølge fengselspsykologen var Kaplin opptatt av hevn.

			For tre år siden var Jan Gunnar Vik blitt rammet av kreft og døde etter kort tid. Navnet hans var også blitt strøket fra lista.

			Verken fengselet eller politiet hadde kunnet gjøre stort annet enn å overvåke situasjonen. Kaplin hadde ikke brutt noen regler, og selv om uttalelsene hans vakte uro, var det aldri noe konkret å handle på. Det eneste de kunne gjøre, var å holde et ekstra øye med ham og forberede seg til den dagen han ble løslatt.

			Wisting trakk fram konvolutten som lå bakerst i mappen. Det var papirbilder fra naustet i Kullvika. Brutaliteten var fanget i detalj. De parterte restene av Omar Bratteng var fordelt i fire krabbeteiner sammen med kulesteiner i ulik størrelse og vekt, klare til å bli senket i sjøen.

			Politiets arbeidslamper kastet et hardt, flatt lys som forsterket inntrykket av grusomhetene. Bleke kroppsdeler lå presset mot den grove nettingen, huden klemt inn i de harde rutene av metall. Treverket på teinene var flekket av mørkerødt blod. 

			I tillegg til drapet var Kaplin også dømt for omfattende amfetaminomsetning. Ifølge dommen var det narkotikahandelen som utløste konflikten. Omar Bratteng var en barndomsvenn og en betrodd samarbeidspartner, men han hadde solgt deler av varene for egen vinning. Kaplin oppdaget at stoffet var tynnet ut, og konfrontasjonen endte i en fatal tragedie.

			Det ble også spekulert i om det lå mer bak drapet enn penger. Bratteng var homofil, men hadde ikke vært åpen om det. Noen hevdet at han hadde gjort tilnærmelser mot Kaplin, og at det kunne ha utløst den overdrevne voldsbruken. Ryktene ble ikke mindre av at Brattengs kjønnsdeler aldri ble funnet.

			Selve parteringen hadde foregått på badet hjemme hos Kaplin. Det var bilder av kniver, sager og annet verktøy, alle med spor av blod og vevsrester. Likdelene hadde Kaplin pakket i søppelsekker og fraktet til besteforeldrenes landsted. Flere av kroppsdelene var imidlertid for store til å få plass i krabbeteinene. Han var blitt tvunget til å dele dem opp ytterligere på stedet. Wisting og Hammer hadde rukket fram før Kaplin kom seg om bord i båten og la fra land.

			Kaplin hadde sonet strengt, hele tiden ut. Gjentatte voldelige konflikter gjorde at han aldri oppfylte vilkårene for prøveløslatelse. For åtte år siden fikk han innvilget permisjon, men ble stoppet av politiet, ruset bak rattet på morens bil. Fem år senere ble han gitt en ny sjanse i forbindelse med farens dødsfall, men også denne gangen gikk det galt. Kaplin vendte ikke tilbake til fengselet til avtalt tid og ble funnet flere dager senere, påvirket og i selskap med kjente kriminelle.

			Wisting tok opp telefonen igjen og slo nummeret til Hanna Berget. Hun var ikke lenger statsadvokat, men jobbet som forsvarer i et anerkjent firma i Oslo. Måten hun svarte på, tilsa at hun fremdeles hadde Wistings nummer i kontaktlisten.

			Han gjenga det fengselsdirektøren hadde fortalt.

			Hanna Berget var like direkte som han husket henne.

			«Anser du ham som farlig? Som en reell trussel?» spurte hun.

			«Ifølge fengselspsykologen er Kaplin opptatt av hevn», svarte Wisting. «Men hun har ikke gjort noen formell trusselvurdering.»

			«Kommer dere til å iverksette noen tiltak?»

			«Ikke noe konkret», sa Wisting. «Men det operative personalet blir orientert om situasjonen. Jeg kan tilby deg volds-alarm om du ønsker det.»

			Hanna takket kort, men bestemt nei.

			«Jeg skal uansett være i retten i en sak i Bergen de neste to ukene, og etter det reiser jeg til Mexico. Jeg blir lenge borte.»

			«Forstått», sa Wisting.

			«Men hold meg oppdatert hvis noe skulle endre seg», la Hanna til.

			«Det skal jeg», forsikret Wisting.

			Han reiste seg fra stolen, gikk ut i gangen og fortsatte bortover mot kontoret til Nils Hammer.

			 «Er du ledig klokka tolv i morgen?» spurte han fra døråpningen.

			Hammer så mot ham.

			«Hva skjer da?»

			«Kaplin løslates», svarte Wisting.

			Hammer lente seg litt tilbake i stolen, som om han trengte et øyeblikk for å la ordene synke inn. 

			«Allerede i morgen?» sa han. «Jeg trodde det var minst et par uker til.»

			«Jeg også», kommenterte Wisting og fortalte om regnefeilen.

			Hammer plukket opp en penn fra bordet og satte den mellom tennene. Han bet lett i den, en uvane Wisting visste dukket opp når han forsøkte å prosessere noe uventet.

			«Jeg får dra hjem til Oliver Werm», sa han og la pennen fra seg. «Har vi voldsalarmer inne?»

			Wisting nikket. Katinka Holtz og Oliver Werm hadde vært Hammers viktigste kilder i miljøet rundt Kaplin. De hadde tatt betydelig risiko ved å samarbeide med politiet. Begge hadde i tillegg vitnet under rettssaken.

			Hammer reiste seg fra stolen og grep jakka som hang over stolryggen.

			Wisting kikket på klokka og stivnet til. Tiden hadde løpt fra ham. Line skulle komme med Amalie, barnebarnet skulle bo hos ham den kommende uken. Han måtte hjem for å ta dem imot.

			Han snudde seg halvt i døråpningen.

			«Du tar deg av Werm?» spurte han. «Så møtes vi her i morgen tidlig og blir enige om hva vi gjør videre. Klokka åtte?»

			Hammer dro på seg jakka.

			«Klokka åtte», bekreftet han.

			Hammer hastet av gårde, allerede i ferd med å ta tak i situasjonen. Wisting gikk tilbake til kontoret.

			Bildet av Kaplin lå fortsatt framme. Wisting møtte det mørke blikket. Ansiktsuttrykket hans bar preg av noe urovekkende – et slags varsel om hva som kunne komme.

			Høstløvet virvlet rundt da Wisting svingte inn i oppkjørselen. Gule og oransje blader lå strødd over plenen og grusgangen, som et tilfeldig teppe i årstidens farger.

			Et glimt i bakspeilet fanget oppmerksomheten hans da han parkerte. Bilen til Line svingte opp bak ham. Han grep arbeidsveska og steg ut. Lufta var skarp, fylt av lukta av dødt løv og kjølig jord.

			Amalie satt i forsetet og strevde med å vikle seg ut av sikkerhetsselen. Hun kom seg ut av bilen og løp mot ham.

			«Bestemann!»

			Wisting smilte og bøyde seg ned for å møte henne. Amalie kastet seg inn i armene hans. Niåringen var nesten blitt for tung til å løfte på, men hun lo høyt da han gjorde et forsøk.

			«Hei, pappa!» ropte Line og gikk bak bilen.

			Hun løftet ut en rosa sekk og satte den på bakken før hun trakk fram en større bag med glidelås som så ut til å være stappfull.

			«Har du pakket for en hel måned?» spurte Wisting med et smil idet han satte Amalie ned.

			«Bare for en uke», svarte Amalie.

			Line lukket bagasjerommet.

			«Vi tenkte du skulle slippe å vaske klær», smilte hun. «Men er det noe dere mangler, så er det jo bare å dra og hente.»

			 Wisting tok et skritt fram.

			«Skal jeg hjelpe deg?» spurte han, og uten å vente på svar bøyde han seg og grep tak i den største bagen.

			Amalie løp foran ham mot døra og ventet utålmodig mens Wisting låste opp. Hun hadde sitt eget rom, det som en gang hadde vært Lines.

			Wisting satte fra seg bagen i gangen. Amalie tok med seg den rosa sekken, løp videre inn og opp trappa. Lyden av små, raske føtter fylte huset, etterfulgt av et dunk da døra hennes smalt igjen.

			Wisting tok av seg skoene og rettet seg opp.

			«Har du tid til å sitte litt?»

			Hun smilte.

			«Jeg drar jo ikke før i morgen.»

			De gikk inn på kjøkkenet. Wisting stoppet ved vasken og slo på krana slik at vannet kunne renne kaldt.

			«Drikke?» tilbød han.

			«Vann er fint.»

			Han fant fram to glass og fylte dem før han satte det ene foran henne på bordet og slo seg ned på stolen overfor.

			«Jeg har laget en liten huskelapp til deg», sa hun og trakk fram en lapp fra baklomma. «Det er tidene for når du må levere og hente Amalie på skolefritidsordningen, og telefonnummer dit», forklarte hun og pekte på toppen av arket. «Flightnumrene mine står også der, så du kan følge flyvningen min hvis du vil.»

			Hun la lappen foran ham.

			«Så er det navnet på hotellet i Cape Town og nummeret dit. Hvis det skulle være noe og du ikke får tak i meg på mobilen, kan du ringe dit.»

			Wisting studerte lappen.

			«Takk», smilte han. 

			Line tok fram mobilen.

			«Jeg sender deg nummeret til Guro», sa hun.

			Guro var journalisten Line skulle reise sammen med. De skulle være en uke i Sør-Afrika for å gjennomføre et prosjekt Line hadde jobbet lenge for å få realisert. Det handlet om en forsvunnet kvinne. Eller, egentlig gjorde det ikke det. Saken dreide seg like mye om Adrian Stiller – den nyansatte lederen for Kripos’ avdeling for eldre og uløste saker.

			Den sørafrikanske kjæresten hans hadde forsvunnet sporløst da han bodde i Cape Town som tenåring for over tjue år siden. Line mente at nettopp den hendelsen ikke bare hadde formet livet hans, men også vært avgjørende for yrkesvalget hans og arbeidet i Cold Case-gruppen.

			Line kjente Stiller fra sin tid som krimjournalist i VG. Da hadde han jobbet som etterforsker, og Line hadde dekket flere av sakene han hadde jobbet med. Nå var han blitt leder for hele den profilerte etterforskningsgruppa, noe som hadde gjort det lettere for henne å selge inn ideen sin til VG som et frilansprosjekt. De skulle både gjøre opptak til podkast og skrive en reportasje. For Line var det også en mulighet til å få fotfeste igjen i en jobb hun hadde vært lenge borte fra.

			Før avreisen skulle Line overnatte hos Guro i Oslo. Det gjorde det enklere å møte opp på Gardermoen tidlig neste morgen og ga dem en mulighet til å diskutere detaljene i prosjektet.

			Wisting studerte lappen hun hadde lagt foran ham, og la den til side.

			«Har du snakket noe mer med Stiller?» spurte han.

			Hun tok en slurk av vannet og ristet på hodet.

			«Han har fortsatt ikke sagt ja til å medvirke, men vi trenger egentlig ikke hans stemme i selve fortellingen. Saken og de som var rundt ham den gangen, kan fortelle nok.

			«Det er jo hans historie også», sa Wisting. «Han burde være med.»

			Line smilte. 

			«Det handler nok om hvem han er. At han ikke vil fremme sin egen sak eller snakke om seg selv. Det sier mye om ham, egentlig. At han er mer opptatt av å sette søkelyset på andre saker enn sin egen tragedie.»

			Wisting satt stille et øyeblikk og lot Lines ord synke inn. At Stiller ikke ønsket å sette søkelyset på sin egen tragedie, var kanskje sant, men det var ikke helt slik Wisting kjente ham. Han og Stiller hadde jobbet sammen på flere gamle saker, og Wisting hadde fått innblikk i hvordan han opererte.

			I relasjonen til kollegaer og samarbeidspartnere kunne Stiller oppleves som både strategisk og til tider manipulerende. Det han gjorde, var sjelden uten en plan eller et større formål i tankene. Han var ikke nødvendigvis vanskelig å samarbeide med, men for enkelte kunne han være utfordrende.

			Stiller kunne også være pragmatisk. Han brøt ikke regler uten grunn, men han visste hvordan han kunne tøye dem for å nå målene sine. Det undret Wisting at han ikke ville stille opp i Lines prosjekt. Kanskje var det en del av ham som fryktet å miste kontrollen over hvordan hans egen historie ble fremstilt.

			De hørte Amalie komme durende ned trappa før hun dukket opp i døra til kjøkkenet. Hun hadde byttet til joggebukser og en stor genser.

			«Hva skal vi ha til middag?» spurte hun.

			Wisting så på henne og smilte.

			«Spagetti.»

			Amalie nikket fornøyd og satte seg på en av stolene ved bordet, mens Line kastet et blikk på klokka. Hun reiste seg og tok glasset sitt med seg til vasken før hun snudde seg mot faren.

			«Jeg bør komme meg av gårde.»

			Hun gikk bort til Amalie og la armene rundt henne i en myk klem. Amalie lente seg mot moren et øyeblikk.

			«Ha det, mamma», sa hun lavt.

			«Ha det, jenta mi», svarte Line og strøk henne over håret. «Vær grei med bestemann, da.»

			Amalie smilte og nikket før Line slapp taket og rettet seg opp.

			Wisting reiste seg for å følge henne ut i gangen. Line trakk på seg jakka.

			«Jeg håper det ikke dukker opp noen store saker nå», smilte hun. «Dere fortjener litt tid sammen uten at jobben blander seg inn.»

			Wisting trakk litt på skuldrene. Tanken på Erik Kaplin hadde ikke vært ute av hodet hans, men han ville ikke uroe Line med å fortelle om verken løslatelsen eller dødslisten.

			«Det finnes andre etterforskere enn meg», sa han.

			Line nikket, uten ekte bekymring i blikket. Hun kastet et siste blikk inn i stua før hun åpnet døra.

			«Vi sees om en uke», ropte hun og vinket raskt.

			Wisting ble stående på trammen mens hun rygget ut av gårdsplassen.

			Den kjølige kveldslufta kjentes frisk mot ansiktet. Da bilen forsvant ut av syne, gikk han inn for å vise Amalie hvordan spagetti skulle lages.

			Sammen brukte de nesten en time på å gjøre ferdig middagen – mest fordi Amalie insisterte på å gjøre det meste.

			Telefonen på kjøkkenbenken vibrerte mens han skylte av tallerkenene etter dem. Han grep et kjøkkenhåndkle, tørket hendene og kikket på displayet. Navnet til Ove Dokken lyste opp skjermen.

			Wisting rynket brynene. Det var ikke ofte den tidligere avdelingssjefen ringte.

			Han tok telefonen og svarte.

			«Wisting.»

			«Hei, William», sa Dokken med den kjente, ru stemmen. «Forstyrrer jeg?»

			«Nei da», svarte Wisting. «Hva gjelder det?»

			«Jeg lurte på å avtale et møte med deg», forklarte Dokken. «Har du tid i morgen?»

			«I morgen blir litt vanskelig», svarte Wisting. «Erik Kaplin skal løslates.»

			«Den jævelen», kom det fra Dokken. «Jeg var den første som pågrep ham. Da var han bare 14 år. Har jeg fortalt det?»

			Han hadde fortalt det, men Wisting lot ham gjenta historien. Kaplin hadde gått løs på en nabogutt med en kjepp. Gutten endte opp med brukket arm og hjernerystelse.

			«Kaplin viste ingen anger», fortalte Dokken. «Bare stirret på meg og sa at gutten fortjente det.»

			«Jeg har tenkt å være der når de slipper ham ut», sa Wisting. «Sånn at han vet vi følger med på ham. Han sitter på Ringerike. Det er to timer i bil, så det meste av dagen forsvinner.»

			«Hva med onsdag?» foreslo Dokken.

			«Jeg er ledig fra klokka ni og fram til to», svarte Wisting. «Hva gjelder det?»

			Wisting hørte Dokken trekke pusten i den andre enden. Det raspet i halsen hans.

			«Å, det handler om en gammel sak», svarte Dokken. «Fra rett før jeg gikk av med pensjon. Men det har dukket opp noe nytt.»

			Wisting klarte ikke ignorere nysgjerrigheten som nappet i ham.

			«En sak du jobbet med?» spurte han for å få vite mer.

			«Ikke fra vårt politidistrikt», svarte Dokken. «Men jeg har fått noe her som burde vært undersøkt av en kriminal­tekniker. Det er jo så mye nytt når det gjelder DNA nå.»

			Wisting smilte for seg selv og tenkte at Ove Dokken alltid hadde vært både diskré og hemmelighetsfull – en mann som nødig delte mer enn nødvendig, selv når han hadde en tydelig agenda. Det hadde gjort ham vanskelig å lese, men enda mer interessant å jobbe sammen med.

			«Det er ikke noe du vil ta med Maren?» spurte Wisting.

			Dokken humret i andre enden. Maren var barnebarnet hans. Hun hadde jobbet på etterforskningsavdelingen i snart seks år, og hadde raskt opparbeidet seg et solid rykte som en grundig og dedikert etterforsker.

			«Ikke denne gangen», svarte han. «Dette er det nok best jeg tar med deg. Du har erfaringen og kan trekke i de rette trådene for å få ting til å skje. Jeg kommer til deg på onsdag. Klokka ni.»

			«Vi snakkes da», avsluttet Wisting.

			Amalie dukket opp i kjøkkendøra.

			«Skal vi ikke ha dessert?»

			Wisting lo.

			«Det er is i fryseboksen», svarte han.

			Amalie fant fram skåler og fordelte isen i dem. Hun åpnet et skap og fant en pose non-stop som hun strødde på i små, fargerike hauger. 

			Hun ble ferdig lenge før ham og reiste seg med skålen i hånden.

			«Jeg går inn til TV-en», sa hun, allerede på vei ut av kjøkkenet.

			Wisting ble sittende alene ved bordet mens isen langsomt smeltet i skålen foran ham. En kjent rastløshet snek seg inn i tankene, en følelse av at noe utenfor hans kontroll var i ferd med å bygge seg opp og snart kom til å bryte overflaten.

